钦定古今图书集成/明伦汇编/官常典/第648卷 > 贝秉彝
## 钦定古今图书集成/明伦汇编/官常典/第648卷 > 贝秉彝

按《明外史循吏传》：“秉彝，名恒，以字行，上虞人也。永乐
二年第进士，授邵阳知县。地僻民顽，前令治尚严，秉
彝独用宽和，民咸爱戴。岁馀，以祖丧去，复丁母忧。服
阕，改知东阿。地当冲要，素苦使客往来。秉彝规措有
方，民亦不扰。有兄弟相讼，晓以大义，使退思兄弟，皆
悔谢。岁旱，祷雨立应。蝗生引咎责躬，蝗遽散。献议于”
朝，请行《平籴法》为备荒计。帝嘉之，下其议为他郡县
式，坛庙黉舍罔不修举，乡社亦皆立学。时循行田野，
观民耕获，验其勤惰而劝惩之。县西南有巨浸，每春
夏霪潦，辄泛溢为田害。秉彝欲开渠纳诸大清河。僚
佐持不可，曰：“法不得擅役民。”秉彝曰：“吾以利之也，有
罪请独任之。”及渠成，得沃壤数千亩，流亡来归者甚
众。帝北巡，命山东民供馈饷，他邑令皆惮行，秉彝独
毅然就道，与民相劳苦，迄师旋，无一民失所。性喜综
画，凡废铁、败皮、朽索、故纸悉收之。工匠暇辄令煮皮
为胶，铸铁为杵，捣纸索为穰，贮之库。车驾屡北巡，敕
使督建席殿，悉以所贮济用，民力为舒。有荐其廉公
堪任风宪者，征命已下耆老百馀人诣阙乞留，乃还
任。二十一年，三考，绩最当迁，耆老复诣阙乞留。诏进
二秩，仍治东阿。民闻秉彝复来，懽迎数十里。尝坐累
罚役京师。时有令，役满即复官，民竞代其役，凡三罚
三代之，其得民心如此。以宣德元年十一月卒。官僚
属胥史及邑中缙绅士民咸哭之恸，议留葬东阿。其
子固辞，乃已。